Amanat Keutuha Presidium ASNLF Nibak 9 Thôn Peu-ingat Tsunami
Siaran Pers
26 Désèmbér 2013
Bismillaahir Rahmaanir Rahiim
Keu Bandum Bansa Atjèh,
Assalammu'alaikum w.w.
Bansa Atjèh nakeuh salah sabôh bansa njang akan gadoh di ateuëh rhuëng dônja. Phôn musibah rajek prang deungon Beulanda sampoë prang deungon waréhdjih – Indonesia. Bandum kureubeuën njan hana kureuëng nibak sireutôh ribèë sjuhada Atjèh sjahid dalam seuëh prang. Watèë teungoh dalam prang lawan Indonesia, teuka musibah tsunami njang kureubeuën pih leubèh nibak seureutôh limong plôh ribèë droë.
Uroë njoë ka 9 thôn musibah tsunami njan teudjadi, geutanjoë bansa Atjèh handjeuët tuwo keu sjèëdara geutanjoë njang ka geuwoë bak Po teuh Allah. Tiëp-tiëp njang na njawong akan geurasa maté. Kullu nafsin zaikatul maut (Ali Imran 185). Dan keubit geutanjoë bandum na keuh atra Po teuh Allah dan geutanjoë pih akan tawoë bak Droëneuh njan. Inna lillahi wa inna ilaihi radji'un (Al-Baqarah 156).
Meunjo geutanjoë bansa Atjèh laloë, akan teuka musibah njang djiôh leubèh rajek lom. Musibah njang meu-akibat punah bansa Atjèh dari bumoë njoë, sigohlom kiamat rajek. Batjut-batjut deuh takalon dan tarasa pakriban djipeugadoh neuduëk bansa Atjèh ateuëh rhuëng dônja, djimanipulasi sidjarah Atjèh, djipeuhantjô identitaih basa Atjèh dan meubagoë ôseuha-ôseuha laén untôk peugadoh keuneubah éndatu teuh.
Geutanjoë njang mantong hudép dan na kesempatan djeuët ta meudo'a samadiah keu kurubeuën tsunami, supaja Po teuh Neupeu-ampôn dèësja sjèëdara dan ureuëng tjhik geutanjoë njang na dalam musibah tsunami, meunantjit beu Neupeudjeu-ôh bala ateuëh geutanjoë bansa Atjèh.
Untôk tatjeugah bala punah bansa Atjèh mantong peureulèë daja upaja njang that teuga untôk lawan sigala ôseuha-ôseuha manusia njang sitjara seungaja peuhantjô geutanjoë dan geutanjoë hana piléhan laén silaén tapeuseulamat droëteuh dan peuë-peuë njang mantong tinggai sigohlom habéh bandum. Semoga Allah SWT Neubri kekuatan keu geutanjoë bansa Atjèh.
Amin, amin, amin ya rabbal 'alamin.
ttd.
Ariffadhillah
Keutuha Presidium ASNLF
####